ΓΡΑΠΤΗ ΕΡΩΤΗΣΗ E-3038/98

υποβολή: Astrid Thors (ELDR) προς την Επιτροπή

(8 Οκτωβρίου 1998)

Θέμα: Εξάπλωση στη Ρωσία φυματίωσης ανθεκτικής στα φάρμακα

Σύμφωνα με την εφημερίδα Guardian (23.9.1998) έχει διαπιστωθεί ότι στις ρωσικές φυλακές σημειώνει ραγδαία εξάπλωση μια μορφή μεταλλαγμένης φυματίωσης ανθεκτικής στα φάρμακα. Ενώ η συνήθης φυματίωση μπορεί να θεραπευθεί εντός διαστήματος 6-8 μηνών, η εν λόγω νέα μορφή απαιτεί ένα 18μηνο, και το ποσοστό επιβίωσης περιορίζεται μόνο στο 60-85 %.Επιπλέον, η θεραπεία της είναι πιο δαπανηρή σε σύγκριση με τη συνήθη φυματίωση.Αυτή η ανθεκτική στα φάρμακα φυματίωση,που σημειώνει ραγδαία εξάπλωση στις υπερπλήρεις ρωσικές φυλακές, μεταδίδεται και στην υπόλοιπη ρωσική κοινωνία μέσω των αποφυλακιζομένων και του προσωπικού των φυλακών. Φυσικά η νόσος αυτή δεν γνωρίζει εθνικά σύνορα.Η αντιμετώπιση της κρίσιμης αυτής κατάστασης θα είναι πολύ δαπανηρή, ακόμη και με τις πιο συγκρατημένες εκτιμήσεις.

Τί σκέπτεται να πράξει η Επιτροπή για να συνδράμει τις ρωσικές αρχές να βάλουν φρένο στην εξάπλωση της ανθεκτικής στα φάρμακα φυματίωσης, ώστε να καταπολεμηθεί ο σοβαρός αυτός κίνδυνος που απειλεί τη Ρωσία, την Ευρώπη αλλά και ολόκληρο τον κόσμο;

Απάντηση της κας Bonino εξ ονόματος της Επιτροπής

(16 Νοεμβρίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για την δραματική αύξηση των περιστατικών φυματίωσης στην Κοινοπολιτεία Ανεξάρτητων Κρατών (ΚΑΚ) κατά τη δεκαετία του 1990. Στη Ρωσική Ομοσπονδία το ποσοστό εμφάνισης της νόσου αυξήθηκε μεταξύ των ετών 1991 και 1994 κατά 44 %. Κατά τη διετία 1995-1996 παρατηρήθηκε περαιτέρω αύξηση κατά 4 Ιουνίου 1996 η φυματίωση έγινε η κυριότερη θανατηφόρος μολυσματική ασθένεια στη χώρα.

Η Παγκόσμια Οργάνωση Υγείας (ΠΟΥ) συνηγορεί υπέρ της χρήσης της DOTS (άμεσα παρακολουθούμενη βραχυπρόθεσμη θεραπεία), ήτοι ενός σχετικά φθηνού και αποτελεσματικού τρόπου για τη θεραπεία των ασθενών με φυματίωση και την πρόληψη της διάδοσης της νόσου, ο οποίος όμως είναι δυστυχώς πολύ δύσκολο να εφαρμοστεί στη Ρωσική Ομοσπονδία, λόγω ελλείψεως φαρμάκων και του γεγονότος ότι οι προτιμήσεις όσον αφορά την περίθαλψη ποικίλλουν ιδιαίτερα μεταξύ του τοπικού ιατρικού προσωπικού. Συχνά, οι μέθοδοι θεραπείας αλλάζουν κατά τη διάρκεια της περίθαλψης του ασθενούς, με συνέπεια να ευνοείται η διαρκώς αυξανόμενη εμφάνιση βακτηρίων με αντοχή στα φάρμακα.

Καθ'όλη τη διάρκεια του περασμένου έτους, η Επιτροπή χρηματοδότησε ειδικά έργα ανθρωπιστικής συνδρομής για την αντιμετώπιση αυτού του προβλήματος (επιμόρφωση του τοπικού ιατρικού προσωπικού στην DOTS, προμήθεια φαρμάκων κ.λπ.). Αυτές οι δραστηριότητες επικεντρώνονταν σε φυλακές της Κεντρικής Σιβηρίας, όπου το πρόβλημα της φυματίωσης είναι ιδιαίτερα έντονο.

Αν και γίνεται αντιληπτό ότι με τις επιστημονικές πτυχές της φυματίωσης, μεταξύ των οποίων η πιθανή προσαρμογή των υφιστάμενων μεθόδων θεραπείας για την αντιμετώπιση των ανθεκτικών σε περισσότερα φάρμακα βακτηρίων, χρειάζεται να ασχοληθούν ειδικευμένοι οργανισμοί όπως η ΠΟΥ, η Επιτροπή εξετάζει το ενδεχόμενο να συνεχίσει και ίσως να επεκτείνει τα προγράμματά της στη Ρωσική Ομοσπονδία.

Εντούτοις, πρέπει να υπογραμμιστεί ότι η μεσοπρόθεσμη επιτυχία αυτών των προσπαθειών θα εξαρτηθεί από την αποτελεσματική εφαρμογή της συνιστώμενης στρατηγικής για τη θεραπεία της νόσου εκ μέρους των τοπικών ιατρικών αρχών.